જૂનાગઢ: ઉના પાસેના જસાધાર નજીક ખીલાવડ ગામ પાસે અને જંગલ વિસ્તારથી સોએક મીટર દુર વાડી નજીકથી સિમેન્ટની સફેદ થેલીમાં પેક કરેલ સિંહના બચ્ચાનો મૃતદેહ મળી આવતા વનખાતામાં દોડધામ થઈ પડી છે. આ ઘટનાના પગલે સ્થળ પર દોડી ગયેલા વન અધિકારીઓએ નજીકની વાડીવાળા અરજણભાઈ બારૈયાની શોધખોળ શરૂ કરી છે. બે મહિનાની ઉપરના આ નર સિંહબાળના મૃતદેહ પર ઘાવના નિશાન છે. આ સિંહ બાળને કોઈએ મારી નાખી સિમેન્ટ કોથળીમાં નાખી ફેંકી દીધુ હોવાનું ફલીત થાય છે. એશિયાઈ સિંહોના એકમાત્ર રહેઠાણ ગિર વન વિસ્તારમાં જસાધાર રેન્જ સેન્ચ્યુરી વિસ્તારથી માંડ ૧૦૦ મીટર દુરના રેવન્યુ વિસ્તારની એક વાડી (ખેતર)માંથી સિમેન્ટની થેલીમાં પેક કરેલું સિંહનું બચ્ચુ પડયુું હોવાની જાણ વનખાતાને થતા વન અધિકારીઓ ઘટનાસ્થળે પહોંચી ગયા હતાં અને સિમેન્ટ કોથળી ખોલી તપાસ કરતા એ સિંહનું બચ્ચુ આશરે ર મહિનાની ઉંમરનું નર સિંહબાળ હોવાનું અને તેના શરીર પર માર માર્યાના ઘા જણાઈ આવતા એ સિંહબાળને કોઈએ માર મારીને મૃત્યુ નિપજાવ્યું હોવાનું સ્પષ્ટ જણાઈ આવતા વન અધિકારીઓ ચોંકી ઉઠયા હતાં. આ બનાવના પગલે વનખાતા દ્વારા તત્કાલ આજુબાજુના વિસ્તારના ખેતરોમાં ખેડૂતોની પુછપરછ હાથ ધરાતા અને જ્યાંથી મૃત સિંહબાળ મળ્યું છે તેની પાસેના ખેતરવાળા અરજણભાઈ ગબાભાઈ બારૈયા ક્યાંય મળી ન આવતા આ શખ્સ ક્યાંક નાસી ગયો હોવાની ધારણાના આધારે વનખાતાએ તેમની આજુબાજુ તપાસ શરૂ કરી છે. આ બાબત અંગે સી. સી. એફ. નો સંપર્ક કરતા તેમણે આ વાતને સમર્થન આપતા જણાવ્યું છે કે મૃતદેહ તાજો છે… શરીર પર ઘાના નિશાન છે.